b"\n_START_ARTICLE_\nMira (c\xc3\xa2nt\xc4\x83rea\xc8\x9b\xc4\x83)\n_START_SECTION_\nBiografie\n_START_PARAGRAPH_\n\xc3\x8enc\xc4\x83 de mic\xc4\x83, Mira \xc3\xae\xc8\x99i \xc3\xaenso\xc8\x9bea mama la nun\xc8\x9bi \xc3\xaen ora\xc8\x99ul natal, al\xc4\x83turi de care c\xc3\xa2nta muzic\xc4\x83 popular\xc4\x83. La v\xc3\xa2rsta de 13 ani s-a \xc3\xaenscris la Palatul Copiilor din T\xc3\xa2rgu Jiu, unde a studiat timp de trei ani, muzic\xc4\x83 u\xc8\x99oar\xc4\x83. Apoi, Mira a f\xc4\x83cut parte din trupa Anonim Band, timp in care \xc8\x99i-a descoperit pasiunea pentru chitar\xc4\x83. Mira a \xc3\xaencercat s\xc4\x83 se promoveze \xc8\x99i pe Internet, interpret\xc3\xa2nd coveruri care au str\xc3\xa2ns mii de vizualiz\xc4\x83ri pe YouTube._NEWLINE_Mira s-a f\xc4\x83cut remarcat\xc4\x83 \xc8\x99i la concursurile de frumuse\xc8\x9be. \xc3\x8en decembrie 2011, ea a c\xc3\xa2\xc8\x99tigat concursul Miss Cr\xc4\x83ciuni\xc8\x9ba din Rovinari, reu\xc8\x99ind s\xc4\x83 le surclaseze pe celelalte concurente._NEWLINE_Mira \xc8\x99i-a f\xc4\x83cut apari\xc8\x9bia \xc3\xaen lumea muzicii \xc3\xaen 2012, al\xc4\x83turi de DJ Marc Ryan \xc8\x99i tot \xc3\xaen acela\xc8\x99i an a participat la show-ul Vocea Rom\xc3\xa2niei, \xc3\xaen echipa lui Marius Moga. Dup\xc4\x83 participarea la Vocea Rom\xc3\xa2niei, Mira \xc8\x99i-a construit o carier\xc4\x83 muzical\xc4\x83 \xc8\x99i a lansat c\xc3\xa2teva piese de succes. Printre single-urile promovate de Mira se num\xc4\x83r\xc4\x83 \xe2\x80\x9eLike\xe2\x80\x9d, o pies\xc4\x83 compus\xc4\x83 de Theea Miculescu, \xe2\x80\x9eBella\xe2\x80\x9d \xc8\x99i \xe2\x80\x9eBalad\xc4\x83 de iubire\xe2\x80\x9d, dar \xc8\x99i colabor\xc4\x83ri cu arti\xc8\x99ti precum Kio \xc8\x99i What's Up (\xe2\x80\x9eDragostea nu se stinge\xe2\x80\x9d) sau Corina \xc8\x99i Skizzo Skillz (\xe2\x80\x9eFete din Balcani\xe2\x80\x9d). \xc3\x8en trecut, Mira a mai avut colabor\xc4\x83ri cu Allexinno \xc8\x99i Zhao, iar \xc3\xaencep\xc3\xa2nd cu 2014, ea a devenit artist Global Records, cas\xc4\x83 de discuri a Innei, fiind coleg\xc4\x83 cu Antonia, Sasha Lopez \xc8\x99i Lariss, printre al\xc8\x9bii. \xc3\x8en septembrie 2017, Mira a devenit noua solist\xc4\x83 a trupei DJ Project, al\xc4\x83turi de care a scos dou\xc4\x83 piese: \xe2\x80\x9eOmnia\xe2\x80\x9d \xc8\x99i \xe2\x80\x9eInim\xc4\x83 nebun\xc4\x83\xe2\x80\x9d.\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\nMira a urmat primii trei ani de liceu la Colegiul Na\xc8\x9bional \xe2\x80\x9eSpiru Haret\xe2\x80\x9d din T\xc3\xa2rgu Jiu, pentru ca ulterior s\xc4\x83 se \xc3\xaenscrie la Liceul Tehnologic \xe2\x80\x9eDumitru Dumitrescu\xe2\x80\x9d din Buftea pentru terminarea studiilor liceale. \xc3\x8en 2017 aceasta termin\xc4\x83 Facultatea de Litere din cadrul Universit\xc4\x83\xc8\x9bii din Bucure\xc8\x99ti, specializarea Etnologie, antropologie cultural\xc4\x83 \xc8\x99i folclor. _NEWLINE_\xc3\x8en septembrie 2017, Mira \xc8\x99i b\xc4\x83ie\xc8\x9bii de la DJ Project au fost r\xc4\x83ni\xc8\x9bi \xc3\xaentr-un accident rutier produs \xc3\xaen jude\xc8\x9bul V\xc3\xa2lcea. Fratele vitreg al artistei, Robert Cimpoieru, a murit \xc3\xaen martie 2018, tot \xc3\xaentr-un accident de ma\xc8\x99in\xc4\x83."